Koordinatės: 55°50′31″š. pl. 24°58′34″r. ilg.﻿ / ﻿55.841976°š. pl. 24.976184°r. ilg.﻿ / 55.841976; 24.976184

 *Kitos reikšmės – Kristaus Žengimo į dangų bažnyčia.*

|  Kupiškio Kristaus Žengimo į dangų bažnyčia |
| --- |
|  |
| **Vyskupija** | Panevėžio |
| **Dekanatas** | Kupiškio |
| **Savivaldybė** | Kupiškio rajonas |
| **Gyvenvietė** | Kupiškis |
| **Adresas** | Gedimino g. 1 |
| **Statybinė medžiaga** | mūras |
| **Pastatyta** | 1914 m. |
| **Stilius** | neogotika |
| **Klebonas** | Mindaugas Kučinskas |

**Kupiškio Kristaus Žengimo į dangų bažnyčia** – bažnyčia, stovinti Kupiškyje.

Istorija
--------

1616 m. Lenkijos karaliaus ir Lietuvos didžiojo kunigaikščio Žygimanto III Vazos rūpesčiu pastatyta pirmoji medinė bažnyčia. Jai dovanotas Pyragių kaimas, 1631 m. – Plundakų kaimas, vėliau atimtas. 1636 m. Vladislovas IV bažnyčios išlaikymui užrašė turto. 1721 m. ant bažnyčios durų buvo užrašas, kad ji statyta Vilhelmo Tyzenhauzo. 1746 m. vietoj senosios pastatyta nauja medinė bažnyčia. 1781 m. per miestelio gaisrą bažnyčia sudegė kartu su miesteliu.

Gatvės vaizdas Kupiškyje, Lietuvoje tarpukariu. Fone yra matoma Kupiškio Kristaus Žengimo į dangų bažnyčia.
1781 m. įsteigta parapinė mokykla. Tais pačiais metais parapijiečių lėšomis suręsta nauja bažnyčia ir konsekruota Angelų Sargų vardu. Ji buvo 18 sieksnių ilgio ir 9 sieksnių pločio, trinavė, turėjo 3 altorius ir dvi zakristijas, 11 langų, dvejas dvivėres duris su angliškais užraktais. Prie bažnyčios pastatyta paprasta stulpinė varpinė su 3 varpais, du iš jų 1787 m. atvežti iš Rygos (vertė 300 rublių), o trečiasis mažasis varpas atvežtas iš Šimonių bažnyčios. Visi šie varpai Pirmojo pasaulinio karo metais išvežti į Rusijos gilumą, jų likimas nežinomas.

1908 m. parapijoje įkurtas Lietuvių katalikų blaivybės draugijos skyrius, kuris 1909 m. įsteigė arbatinę. Kupiškyje 1790–1791, 1798–1801 m. sausio mėn. ir 1814 m. kunigavo poetas Antanas Strazdas.

1900–1914 m. Kupiškio klebono ir dekano kanauninko Stanislovo Janulevičiaus rūpesčiu pagal profesoriaus Konstantino Rončevskio (g.1875m. - m.1935m. Rygoje) projektą aplink senąją pastatyta dabartinė mūrinė neogotikinė bažnyčia (senoji nugriauta 1903 m.). 1921 m. rugsėjo 7 d. vyskupas Pranciškus Karevičius bažnyčią konsekravo dabartiniu pavadinimu.

1931 m. kunigų Stanislovo Baltrimo ir K. Macelio rūpesčiu parapijiečių lėšomis įsigyti 3 nauji plieniniai varpai (didysis - „Šv. Ona", svoris 1507 kg; „Angelas Sargas", sveriantis 931 kg ir 1170 mm skersmens; „Šv. Jonas", sveriantis 655,5 kg) ir įkelti į bažnyčios bokštą. Varpai pagaminti Vokietijoje, „Vereinigte Stahlwerke - Bochmuener Verein" įmonės. 1935 m. varpinė nugriauta. 1936 m. Panemunėlio klebonas Kazimieras Mockus įrengė altariją ir čia gyveno.

Iki 1927 m. čia kunigavo Teologijos magistras kunigas Antanas Bajorinas sūnus Antano, kuris mirė 1927 m. sausio 2 d. ir palaidotas Kupiškio Bažnyčios šventoriuje 1927 m. sausio 4 d.

Architektūra
------------

Bažnyčia neogotikinė, halinė (60×43 m), dvibokštė, su 2 zakristijomis. Vidus 3 navų, įrengti 3 altoriai (autorius A. Zaborskis). Skliautai gelžbetoniniai, 20 m aukščio. Bokštai trijų tarpsnių, apvainikuoti smulkiai suskaldytų parapetų ir pinaklių vainikais, su konsolėmis kertėse, taip bokštų viršūnės platesnės už žemesnius tarpsnius. Šoninių sienų kontraforsai užbaigti pinakliais su kryžiais, kurių iš viso yra 21. Apsidės priestatas yra vidinės navos tęsinys.

Bažnyčioje yra išlikę nemažai religinio meno vertybių, tarp jų medinė „Jėzaus Nukryžiuotojo" skulptūra (1884 m.), medinės XIX a. skulptūros „Šventasis su stula", „Šventasis su knyga", „Šventasis su stula ir su knyga", skulptoriaus Petro Rimšos vyskupo Kazimierio Paltaroko bareljefas, XIX a. arnotas su Slucko juostų fragmentais, XIX a. ampulės žibintai.

Literatūra
----------

* Kupiškio Kristaus Žengimo į dangų bažnyčios architektūra ir dailės kūriniai
* Kristaus Žengimo į dangų bažnyčios ir parapijos istorija

Šaltiniai
---------

1. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984
2. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984
3. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984
4. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984
5. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984
6. ↑  Kupiškis. Lietuvos bažnyčios, T. IV (Panevėžio vyskupija), Chicago: Lithuanian Library Press, Inc. 1984

Nuorodos
--------

|  |  |
| --- | --- |
|  | **Vikiteka: Kupiškio Kristaus Žengimo į dangų bažnyčia** – vaizdinė ir garsinė medžiaga  |

* Parapijos puslapis Archyvuota kopija 2009-05-14 iš Wayback Machine projekto.
* Bažnytiniai dokumentai
* Kupiškio Kristaus Žengimo į dangų bažnyčios panoraminių fotografijų katalogas
* Lietuvos Aidas "*Trečioji Kupiškio bažnyčia įžengė į antrąjį amžių"*